## Odluka Hrvatske agencije za poštu i elektroničke komunikacije

### NN 52/2009 (29.4.2009.), Odluka Hrvatske agencije za poštu i elektroničke komunikacije

52 29.04.2009 Odluka Hrvatske agencije za poštu i elektroničke komunikacije

HRVATSKA AGENCIJA ZA POŠTU I ELEKTRONIČKE KOMUNIKACIJE

1219

Na temelju članka 12. stavka 1. točke 8., članka 14. stavka 4., članka 89. Zakona o elektroničkim komunikacijama (»Narodne novine« br. 73/08, dalje u tekstu: ZEK), članka 22. stavka 1. i 2. i članka 17. stavka 1., članka 44. stavka 1. i članka 48. Pravilnika o uvjetima dodjele i uporabe radiofrekvencijskog spektra (»Narodne novine« br. 136/08; dalje u tekstu: Pravilnik o uvjetima dodjele i uporabe), članka 17. stavka 2. Pravilnika o plaćanju naknada za pravo uporabe adresa, brojeva i radiofrekvencijskog spektra (»Narodne novine« br. 154/08; dalje u tekstu: Pravilnik o plaćanju naknada) i članka 9. stavka 2. Pravilnika o plaćanju naknada za obavljanje poslova Hrvatske agencije za poštu i elektroničke komunikacije (»Narodne novine« br. 154/08; dalje u tekstu: Pravilnik), a nakon zaprimljenog zahtjeva trgovačkog društva Nexcom d.o.o. za davanje dozvole za uporabu frekvencija za obavljanje telekomunikacijskih usluga uz uporabu radiofrekvencijskog spektra u nepokretnoj mreži za područje Dubrovačko-neretvanske županije, Vijeće Hrvatske agencije za poštu i elektroničke komunikacije (dalje u tekstu: Vijeće Agencije) je na sjednici održanoj 6. travnja 2009. godine donijelo sljedeću

ODLUKU

1. Dozvola za uporabu radiofrekvencijskog spektra za širokopojasni bežični pristup (blok frekvencija širine 2 x 21 MHz) za područje Dubrovačko-neretvanske županije daje se trgovačkom društvu Nexcom d.o.o., Zagreb, Medvedgradska 43, na razdoblje od 8 godina, koje počinje teći od dana upisanog u dozvoli.

2. Trgovačkom društvu Nexcom d.o.o. daje se na uporabu blok frekvencija širine 2 x 21 MHz prema tablici 1.

Tablica 1.

|  |  |
| --- | --- |
| Redni broj bloka (prema Planu) | 4 |
| Širina frekvencijskog bloka | 2 x 21 MHz |
| Centralna frekvencija bloka (donji/gornji pojas) | 3487 MHz/3587 MHz |
| Rubovi donjeg pojasa frekvencijskog bloka (od/do) | 3476,5 MHz/3497,5 MHz |
| Rubovi gornjeg pojasa frekvencijskog bloka (od/do) | 3576,5 MHz/3597,5 MHz |

3. Dozvola iz točke 1. ove odluke izdat će se trgovačkom društvu Nexcom d.o.o. nakon plaćanja naknada za prvu godinu uporabe radiofrekvencijskog spektra, temeljem izdanih računa Hrvatske agencije za poštu i elektroničke komunikacije.

4. Trgovačko društvo iz točke 1. ove odluke obvezno je, najkasnije do 1. travnja 2010. godine, Hrvatskoj agenciji za poštu i elektroničke komunikacije dostaviti zahtjev za obavljanje tehničkog pregleda u svrhu utvrđivanja ispunjavanja uvjeta dodjele i uporabe radiofekvencijskog spektra propisanih ZEK-om, Pravilnikom o uvjetima dodjele i uporabe i drugim propisima donesenim na temelju ZEK-a.

5. Trgovačko društvo iz točke 1. ove odluke obvezuje se pružati usluge, vlastitom opremom pokriti stanovništvo i teritorij Dubrovačko-neretvanske županije na način i dinamikom određenom u zahtjevu za davanje koncesije trgovačkog društva Nexcom d.o.o. od 25. studenoga 2008. godine i dostavljenoj dokumentaciji od 16. ožujka 2009. godine, a koja je sastavni dio dozvole.

6. Trgovačko društvo iz točke 1. ove odluke obvezuje se izgraditi vlastitu infrastrukturu potrebnu za obavljanje elektroničkih komunikacijskih usluga iz ove dozvole u skladu sa zahtjevom za davanje koncesije trgovačkog društva Nexcom d.o.o. od 25. studenoga 2008. godine i dostavljenom dokumentacijom od 16. ožujka 2009. godine. Trgovačko društvo iz točke 1. ove odluke također se obvezuje, u dogovoru s Hrvatskom agencijom za poštu i elektroničke komunikacije, periodički dostavljati tehničke podatke o priključenim korisničkim postajama.

7. Trgovačko društvo iz točke 1. ove odluke mora prije početka rada radijske postaje prijaviti Hrvatskoj agenciji za poštu i elektroničke komunikacije podatke o zemljopisnoj lokaciji i tehničke podatke za svaku postavljenu radijsku postaju ili izmjenu podataka o postojećoj radijskoj postaji koja smije raditi prema izdanoj dozvoli.

8. Ova će se odluka objaviti u »Narodnim novinama«.

Obrazloženje

Dana 25. studenoga 2008. godine Hrvatska agencija za poštu i elektroničke komunikacije (dalje u tekstu: Agencija) je zaprimila zahtjev za davanje koncesije trgovačkog društva Nexcom d.o.o. (dalje u tekstu: Nexcom). Na osnovi zahtjeva Nexcoma, Vijeće Agencije je dana 11. prosinca 2008. godine donijelo odluku o objavljivanju Obavijesti o zaprimanju zahtjeva za davanje dozvole za uporabu frekvencija za obavljanje javnih telekomunikacijskih usluga u nepokretnoj telekomunikacijskoj mreži uz uporabu radiofrekvencijskog spektra u »Narodnim novinama« (br. 143/08). Objavljenim pozivom, Agencija je omogućila svim zainteresiranim osobama da podnesu svoje zahtjeve za dobivanje istog radiofrekvencijskog pojasa, a za obavljanje javnih telekomunikacijskih usluga u nepokretnoj elektroničkoj komunikacijskoj mreži uz uporabu radiofrekvencijskog spektra.

S obzirom na to da je 26. siječnja 2009. godine istekao rok od 45 dana u kojem su zainteresirane osobe mogle podnijeti svoje zahtjeve, a Agencija nije zaprimila niti jedan novi zahtjev za raspoloživ jedan (1) blok frekvencija, ispunili su se uvjeti za provedbu skraćenog postupka izdavanja pojedinačne dozvole za uporabu radiofrekvencijskog spektra sukladno članku 22. Pravilnika o uvjetima dodjele i uporabe. Budući da je podnositelj zahtjeva obvezan prije donošenja odluke o izdavanju dozvole na temelju zahtjeva dostaviti uvjerljive dokaze o ispunjavanju mjerila odabira za tehničke i tehnološke, financijske, prostorne i kadrovske uvjete sukladno članku 17. Pravilnika o uvjetima dodjele i uporabe, Agencija je podneskom od dana 9. veljače 2009. godine zatražila od Nexcoma dostavljanje dodatne dokumentacije, kojom će isti dokazati ispunjavanje navedenih mjerila. Dana 16. ožujka 2009. godine Nexcom je dostavio dodatnu dokumentaciju i Poslovni plan (dalje u tekstu: dostavljena dokumentacija od 16. ožujka 2009. godine).

Uvidom u zaprimljeni zahtjev za davanje koncesije od 25. studenoga 2008. godine, te dostavljenu dokumentaciju od 16. ožujka 2009. godine, Agencija je utvrdila da Nexcom ispunjava sva mjerila odabira određena člankom 17. Pravilnika o uvjetima dodjele i uporabe. Plan izgradnje sustava dan je u tri faze, a glavna smjernica razvoja i proširenja mreže ovisit će o stanju na tržištu. Nexcom će svojim korisnicima uglavnom ponuditi usluge širokopojasnog interneta i govora preko IP (VoIP).

Vijeće Agencije temeljem članka 89. ZEK-a, obvezuje se izdati jednu ili više dozvola za upotrebu radiofrekvencijskog spektra podnositeljima zahtjeva za izdavanje dozvole iz stavka 2. istog članka. Rok valjanosti dozvole ne može biti dulji od dvadeset godina, a određuje ga Vijeće Agencije prigodom njezinog izdavanja. Sukladno članku 7. Pravilnika o uvjetima dodjele i uporabe, navedeni rok počinje teći od dana upisanog u dozvoli za upotrebu radiofrekvencijskog spektra.

Slijedom navedenog, Vijeće Agencije je temeljem članka 12. stavka 1. točke 8., članka 89. ZEK-a, članka 22. stavka 2. Pravilnika o uvjetima dodjele i uporabe, članka 17. stavka 2. Pravilnika o plaćanju naknada i članka 9. stavka 2. Pravilnika, odlučilo kao u točkama 1., 2., 3. izreke ove odluke.

Odlukom o davanju dozvole mora se odrediti rok u kojem je podnositelj, koji je dobio dozvolu, obvezan Agenciji podnijeti zahtjev za obavljanje tehničkog pregleda u svrhu utvrđivanja ispunjavanja uvjeta dodjele i uporabe radiofekvencijskog spektra propisanih ZEK-om, Pravilnikom o uvjetima dodjele i uporabe i drugim propisima donesenim na temelju tog zakona.

Obveze Nexcoma na izgradnju vlastite infrastrukture te na pružanje usluga, pokrivanje stanovništva i teritorija na području Dubrovačko-neretvanske županije vlastitom opremom u nepokretnoj elektroničkoj komunikacijskoj mreži uz uporabu radiofrekvencijskog spektra, određene su u skladu s uvjetima navedenim u zahtjevu za davanje koncesije trgovačkog društva Nexcom d.o.o. od 25. studenog 2008. godine i u dostavljenoj dokumentaciji od 16. ožujka 2009. godine, te je Vijeće Agencije temeljem članka 48. Pravilnika o uvjetima dodjele i uporabe odlučilo kao u točkama 4., 5., i 6. izreke ove odluke.

Sukladno članku 44. stavku 1. Pravilnika o uvjetima dodjele i uporabe, Nexcom mora Agenciji prijaviti prije početka rada radijske postaje podatke o zemljopisnoj lokaciji i tehničke podatke za svaku postavljenu radijsku postaju, ili izmjenu podataka o postojećoj radijskoj postaji koja smije raditi prema izdanoj dozvoli, slijedom čega je Vijeće Agencije odlučilo kao u točki 7. izreke ove odluke.

Vijeće Agencije je sukladno članku 14. stavku 4. ZEK-a odlučilo kao u točki 8. izreke ove odluke, te će ista biti objavljena u »Narodnim novinama«.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: UP/I-344-01/08-01/03002

Urbroj: 376-14-09-05

Zagreb, 6. travnja 2009.

Predsjednik Vijeća Agencije
Gašper Gaćina, dipl. ing. el., v. r.

Odluka, NN 52/2009-1219